Uusia tuulia ja ensiapua

15.11.2023

Heräsin aamulla tavalliseen tapaani puhelimen herätyksen alkaessa huutamaan kaoottisesti. Torkutin kelloa kuten jokainen aamu, kunnes lopulta tunnin päästä nousin vihdoin istumaan. Kello oli jo poikkeuksellisesti seitsemän, ja tiesin että täytyisi lähteä talliin. Haukotellen livautin pörröiset aamutossuni jalkaan ja lähdin tekemään itselleni pikaisesti aamupalaa.

Syödessäni leipää hiljaisuuden vallitessa keittiössäni, mietin kuinka onnekas olin kun minulla oli mahdollisus pitää hevostani omassa pihassa. Talveksi meidän olisi tarkoitus muuttaa johonkin isommalle tallille, mutta syksyn ajan kotona oleva uusi pihattorakennus kävi paremmin kuin hyvin aktiiviselle hevoselle. Olin aina halunnut pitää hevosiani ulkona mahdollisimman paljon, mutta muutaman kerran todella riekkuvan yksilön omistaneena tiesin myös ettei se ollut aina helppoa tai huoletonta. Bumba onneksi oli rauhallinen, satunnaisista hurjasteluista huolimatta.

Kun olin syönyt ja pukenut päälleni, sujautin taskuuni jääkaapista vielä muutaman porkkanan. Sitten avasin ulko-oven ja viileä ilma halasi kasvojani antaumuksella.

”Hrrr… Toivottavasti Bumballa on vielä loimi päällä”, totesin itsekseni kävellessäni terävästi ylös jo hiukan jäätynyttä hiekkamäkeä kohti pihaton portteja. Päästyäni porteille sujahdin lankkujen välistä hamuillen samalla mukaan ottamiani porkkanoita. Tuuli puhalsi korviini ja vedin pipoani syvemmälle päähäni.

”Bumbaa!”, huusin kävellessäni pihaton rakennusta kohti. Tiesin ruunan olevan sisällä mutustelemassa heinänkorsia odottaen että tulisin hakemaan. Tutun kaavan mukaan napsautin miehekkään pinkin narun pinkkiin riimuun ja silitin ruskeaa otsaa.

”Sä et tiedäkkään kuinka rakas sä mulle oot”, kerroin ja ruuna painoi päätään minua vasten. Hetken hellimisen jälkeen Bumba tönäisi minua kuin sanoakseen että ruoka-aika on jo ylittynyt. Nauraen laitoin riimun Bumban päähän ja lähdin taluttamaan nelijalkaistani kohti tallia.

Talliin päästyämme heilautin narun ruunani kaulalle. Bumba tiesi seisoa paikoillaan kun riisuin siltä tarhasuojat sekä yöllä litimäräksi kastuneen loimen.

”Voi viineri näitä kelejä, nää loimet ei tuu kuivuu ikinä!”, kirosin ja kiskaisin painavan loimen alas lattialle. Heitin märät suojat samaan toivottomaan kasaan ja laskin Bumban karsinaansa syömään myöhäistä aamupalaansa.

Saatuani loimen ja suojat kuivumaan istuin alas ja katselin tallia jonne meidän oli pian tarkoitus muutaa ruunani kanssa. Talli ei ollut uudemmasta päästä, mutta tilat olivat silti hienot. Kuivaushuoneita oli useampia ja samoin varustehuoneita. Karsinat olivat tilavia ja ilmanvaihtokin pelitti. Tarhat olivat suuria ja tarhausajat olivat mitä mainioimmat. Bumba saisi kelien salliessa olla yötä päivää ulkona, ja ehkä sille löytyisi joku kaverikin. Talli oli tuttavani omistama, ja hän oli luvannut että saisimme majottua heidän luonaan niin pitkään kuin vain tarvitsisi. Maksoin toki kaikesta, mutta olimme sopineet muutamia lisäehtoja kuten esimerkiksi paikallisen raviradan käyttöoikeuden tiettyinä aikoina. Olin saanut siis hyvän diilin, enkä tietyllä tavalla olisi malttanut odottaa että muuttopäivä koittaisi. Toisaalta koti oli tuttu ja turvallinen, vaikkei meillä ollutkaan mahdollisuuksia treenata ja liikkua samalla tavalla. Radalle lähteminen vaati useamman kymmenen kilometrin ajamista, eikä yhden hevosen takia lähdetty matkaa taittamaan. Niimpä tämä syksy oli oikeastaan ollut maastoilua ja rentoa pullaponielämää ruunikon osalta. Patoutunutta virtaa varmasti löytyisi kun pääsisimme kunnolla laskemaan kaviouralle. Mutta muuttoon oli vielä muutama päivä. Sinä aikana minun oli tarkoitus pakata loput Bumban tavarat autoon ja koittaa valmistella ruunaani muutokseen, miten sitä nyt parhaiten voikaan. Onnekseni Bumba ei raviuransa ansiosta ollut uusista paikoista yleensä moksiskaan, mutta koskaan en laskenut sen varaan. Olin laskenut valmiiksi jo extrajuottoja ja kävelylenkkejä uudessa ympäristössä jottei mitään mahahaavaa tai pientä naarmuakaan sattuisi.

Bumba oli poikkeuksellisesti koko päivän sisällä lepäämässä, sillä keli ulkona oli loppupäivästä aika kamala. Yöksi paketoin uljaan ruunikkoni kuitenkin talvikarvansa kera takaisin pihattoon, jonne se jäi ilomielin syömään iltaruokiansa.

18.11.2023

Muuttopäivä. Vihdoinkin se oli täällä. Ensimmäistä kertaa pitkään aikaan olin hereillä jo yli tunnin ennen herätystäni, ja nousin pukemaan. Olin jo edellisenä iltana vienyt kaikki loputkin tavarat uudelle tallille joten tänään saisin keskittyä täysin Bumbaan. Hain ruunan tavalliseen tapaan aamulla sisään, ja annoin sen syödä aamupalansa kaikessa rauhassa. Samalla kaivoin kaapista kaikki kuljetusmatkalle tarvittavat loimet ja suojat, ja laskin ne käytävälle odottamaan. Kävelin autolle haikein mielin ja täytin heinäverkon kuvitellen tulevia päiviä.

Kun olin aikani haaveillut ja saanut kuljetusauton purutettua sekä laitettua heinäverkon, marssin määrätietoisesti kohti Bumban karsinaa. Ruuna nuoleskeli kipostaan vielä viimeisiä Builder-Mixin jäänteitä kun avasin sen karsinan oven ja aloin riisumaan tarhassa ollutta loimea. Olin klipannut ruunan edellisenä iltana, ja kaivanut varaston uumenista jontkut vanhat ja kärsineet joita kukaan ei enää tarvinnut ja puin ne Bumballe jottei uudessa paikassa tarvitsisi kulkea heti märillä loimilla. Suojat olin jättänyt rukoillen pois jotta olin kerennyt pesemään ne ennen muuttoa. Nyt en uskaltanut edes katsoa tarkemmin ruskeani jalkoja, vaan alotin puunaamisen harjaamalla hevosen läpi pikaisesti. Tämän jälkeen mittasin siltä lämmön, ja koppasin käytävältä käsiini pinkin kaulakappaleellisen tallitoppaloimen. Ruuna ei antanut hääräämiseni häiritä, vaan jatkoi rouskuttelemalla heinää häkistään.

Kun olin saanut Bumban vuorattua lämpimäksi otin sen käytävälle ja kävin tarkasti sen jalkoja läpi. Takaset olivat hyvät, ja käärin ne loimeen sopivin värein. Etusten kohdalla tunsin kuinka sydämeni tipahti lattian läpi. Oikea etunen oli lämmin ja nyt tarkemmin katsottuna myös hiukan turvonnut. Tuijottelin jalkaa joka puolelta ja huomasin sääressä pienen haavan.

”Ei hitto”, totesin ääneen tajutessani että tuijottelin todennäköistä impparia. Hetken mietittyäni mitä teen haavalle totesin etten pysty kotona hoitamaan asiaa, sillä kaikki tavaramme olivat jo uudella tallilla. Näin ollen kastelin sidetarpeita ja putsasin parhaani mukaan nirhaumaa. Asettelin betadinekääreen kuljetuskääreiden alle matkan ajaksi. Perillä täytyisi hoitaa jalka loppuun. Ruuna onneksi vaikutti edelleen onneksi tyytyväiseltä, eikä aristanutkaan jalkaa sen kummemmin. Tiesin kyllä että kaikki voisi vielä muuttua…

Kun pääsimme Bumban kanssa lähtemään kotoa kohti uusia maisemia, matka oli hiljainen. Ruuna nautti sviitistään syöden heinää ja minä pidättelin itkua auton ratissa. Matka ei onneksi ollut kuin tunnin mittainen, ja radiota kuunnellen selvisin sisään uuden kotimme porteista. Tallin pihassa oli muutamia ihmisiä hevostensa kanssa, ja tunsin kuinka verenpaineeni nousi. En tiennyt yhtään mitä minun kuuluisi sanoa, olin niin pitkään ollut tallilla aina yksin etten tiennyt miten olla ihmisten kanssa. Huokaisin syvään ja peloistani huolimatta astuin ulos autosta lastaamaan hevostani uuteen kotiinsa.

”Prr”, sanoin kun ruunikkoni teki piruetin häntä ylhäällä kuulostaen lohikäärmeeltä. Se ei pelännyt, vaan teki taas kuuluisan ”näyttävän sisääntulonsa”. Raveissa tämä ilmiö oli jo niin yleistä että muutkin tiesivät tästä. Naurahdin hevoselleni ja lähdin kävelyttämään sitä kohti tallin suuria ovia.

Päästyämme talliin käänsin Bumban suoraan pesupaikalle. Poistin etujalkojen kääreet ja hain kaapistani sidetarpeet sekä putsausvälineet. Bumba seisoi koko hoidon ajan tyynenä katselleen ympärilleen, höristen uusille tyttöystävilleen. Kun sain haavan putsattua ja paketoitua, laitoin vielä tallikääreen haavajalkaan. Päästin ruunani karsinaan syömään heiniään ja siivosin sotkuni pesupaikalta. Kello oli melkein kaksitoista, ja päätin käydä ruokkimassa myös itseni ennen nälkäkuoleman huippua.

Ruokataukoni jälkeen palasin tallille ja otin Bumban ulos karsinasta. Sillä oli selkeästi virtaa, ja päätin pujottaa ketjun sen turvan päältä. Puin sille terveisiin jalkoihin tarhasuojat putseineen, ja lähdimme ulos kävelemään. Koitin samalla seurata miltä ruunan etunen näytti, mutta Bumba oli kuin kilon kokaiinia syönyt ja jouduin toden teolla pitelemään kiinni narusta jottei ruunikko olisi itsetutkiskelemassa tiluksia. Kun ruuna ei tuntunut rauhoittuvan millään, palasin talliin hakemaan liinan ja ohjasin Bumban kentälle. Kentällä ei ollut ketään, ja annoin hevoselleni narua. Bumba otti kaiken ilon irti tilastaan ja hyppi ja pomppi kuin orivarsa konsanaan. Naureskelin kauhunsekaisin tuntein peläten että oikea etunen ottaisi kuumaa, tai että ruunanpoika loukkaisi muutkin jalkansa. Onneksi kuitenkin tovin pomppimisen jälkeen meno tasaantui ja ruuna käveli nätissä ympyrässä jonka jälkeen lopetin ja uskalsin vihdoin päästää nelijalkaiseni sen uuteen tarhaan.

Laskiessani tulisen ruunani irti se lähti innokkaasti tutkimaan uutta ympäristöään. Muut hevoset seurasivat uutta tulokasta herkeämättä, ja lopulta kaikki rauhoittuivat joko syömään tai lepuuttelemaan jalkojaan. Huokaisin helpotuksesta ja kipitin takaisin talliin jossa kiinnitin Bumban karsinan oveen sen hoito-ohjeet mikäli en joskus olisikaan paikalla. Kirjoitin erikseen punakynällä lapun missä oli hoito myös haavajalkaan, ja erityismuistutus extrajuotoista. Mietin pääni sisällä kuinkakohan rasittavalta kuulostin kun olin kirjoittanut melkein sukutaulutkin ylös nähtäväksi. Pudistelin päätäni ja laitoin kynän Bumban päiväkirjaan kiinni. Asettelin päiväkirjan niin että kaikkien olisi helppo laittaa siihen ruunan lämmöt ja muut statusmuutokset ja tehdyt toimenpiteet ilman sen suurempia paikanteluja. Kun olin saanut neuroottisesti kaiken laitettua paikoilleen ja olin varma ettei Bumba ole katkomassa koipiaan tarhaansa, lähdin kohti omaa uutta kotiani jonne olin muuttanut tallipaikan mukana.